Document ID: 32013R0934

KOMISIJAS ĪSTENOŠANAS REGULA (ES) Nr. 934/2013
(2013. gada 27. septembris),
ar kuru groza Īstenošanas regulu (ES) Nr. 914/2013, ar ko nosaka maksimālo budžeta apjomu 2013. gadam attiecībā uz dažām tiešā atbalsta shēmām, kas paredzētas Padomes Regulā (EK) Nr. 73/2009
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2009. gada 19. janvāra Regulu (EK) Nr. 73/2009, ar ko paredz kopējus noteikumus tiešā atbalsta shēmām saskaņā ar kopējo lauksaimniecības politiku un izveido dažas atbalsta shēmas lauksaimniekiem, kā arī groza Regulas (EK) Nr. 1290/2005, (EK) Nr. 247/2006, (EK) Nr. 378/2007 un atceļ Regulu (EK) Nr. 1782/2003 (1), un jo īpaši tās 51. panta 2. punkta pirmo daļu, 69. panta 3. punkta pirmo daļu un 142. panta c) punktu,
tā kā:
(1)
Ar Komisijas Īstenošanas regulu (ES) Nr. 914/2013 (2) noteica maksimālo budžeta apjomu 2013. gadam attiecībā uz dažām tiešā atbalsta shēmām, kas paredzētas Regulā (EK) Nr. 73/2009.
(2)
Grieķija 2010., 2011. un 2012. gadā izmantoja Regulas (EK) Nr. 73/2009 69. panta 1. punktā paredzēto iespēju. Katram no minētajiem gadiem ir noteikts maksimālais pieļaujamais budžeta apjoms īpašajam atbalstam, kas minēts Regulas (EK) Nr. 73/2009 III sadaļas 5. nodaļā.
(3)
Grieķija 2012. gada jūlijā nolēma izmantot Regulas (EK) Nr. 73/2009 69. panta 1. punktā paredzēto iespēju arī 2013. gadā. Tomēr tāda pārpratuma dēļ, kas radies saistībā ar minētā lēmuma paziņošanu, Īstenošanas regulā (ES) Nr. 914/2013 nav iekļautas summas, kuras jānosaka 2013. gada maksimālā pieļaujamā budžeta apjoma vajadzībām.
(4)
Grieķija nolēma turpināt īpašā atbalsta īstenošanu 2013. kalendārajā gadā, saglabājot tās pašas summas, kuras tā paziņoja saistībā ar 2012. gadā īstenoto attiecīgo atbalsta pasākumu finansēšanu, tāpēc būtu jānosaka maksimālais pieļaujamais budžeta apjoms minētajam gadam.
(5)
Skaidrības labad būtu jāpublicē maksimālais apjoms, kura pamatā ir summas, ko Grieķija piešķīrusi attiecīgajiem pasākumiem 2013. gadā.
(6)
Valstu maksimālie apjomi 2013. gadam, kas Luksemburgai un Maltai noteikti Regulas (EK) Nr. 73/2009 VIII pielikumā, ir grozīti ar Komisijas Īstenošanas regulu (ES) Nr. 929/2013 (3). Tāpēc būtu attiecīgi jāgroza Īstenošanas regulas (ES) Nr. 914/2013 V pielikums.
(7)
Horvātija saskaņā ar Regulas (EK) Nr. 73/2009 51. panta 1. punkta sesto daļu paziņoja Komisijai, ka tā nolēmusi daļu no tās pašas regulas 104. panta 4. punktā un 112. panta 5. punktā noteiktajiem maksimālajiem apjomiem izmantot, attiecīgi, maksājumiem aitas un kazas gaļas nozarē un maksājumiem liellopu un teļa gaļas nozarē. Tāpēc būtu jānosaka maksimālie pieļaujamie budžeta apjomi, attiecīgi, piemaksām par aitām un kazām, papildu piemaksām par aitām un kazām un piemaksām par zīdītājgovīm.
(8)
Horvātija saskaņā ar Regulas (EK) Nr. 73/2009 69. panta 1. punktu līdz pievienošanās dienai nolēma un paziņoja Komisijai savu lēmumu, ka tā izmantos tās pašas regulas 68. panta 1. punkta a) apakšpunkta ii) punktā paredzēto īpašo atbalstu piena nozarē. Minētais lēmums atbilst Regulas (EK) Nr. 73/2009 69. panta 4. punktā paredzētajam ierobežojumam. Komisijai būtu jānosaka attiecīgais maksimālais apjoms.
(9)
Horvātija piemēro Regulas (EK) Nr. 73/2009 III sadaļā paredzēto vienotā maksājuma shēmu. Skaidrības labad būtu jāpublicē Horvātijai piemērojamais vienotā maksājuma shēmas maksimālais pieļaujamais budžeta apjoms 2013. gadam, kas ir aprēķināts, maksimālos apjomus, kuri noteikti Regulas (EK) Nr. 73/2009 52., 53. un 68. pantā minētajiem maksājumiem, atskaitot no tās pašas regulas VIII pielikumā minētajiem maksimālajiem apjomiem.
(10)
Tāpēc būtu attiecīgi jāgroza Īstenošanas regulas (ES) Nr. 914/2013 I-V pielikums.
(11)
Šajā regulā paredzētie pasākumi ir saskaņā ar Tiešo maksājumu pārvaldības komitejas atzinumu,
IR PIEŅĒMUSI ŠO REGULU.
1. pants
Īstenošanas regulas (ES) Nr. 914/2013 I-V pielikumu groza saskaņā ar šīs regulas pielikumu.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 27. septembrī

Labels: 2
19
5
6
18